Gesinsuitstappie eindig tragies toe pa sterf | Maroela Media
Gesinsuitstappie eindig tragies toe pa sterf
Bennie Jonker. Foto: Verskaf
'n Oos-Kaapse gesin is in rou gedompel nadat 'n heerlike gesinsuitstappie in 'n tragedie ontaard het, toe 'n pa van twee dood is nadat hy met sy vierwielmotorfiets verongeluk het.
Bennie Jonker (32) het Saterdag saam met sy vrou, Jeneane en 'n groep vriende met vierwielmotorfietse deur die Grootrivierpoort tussen Patensie en Steytlerville gaan ry, toe die tragiese ongeluk gebeur het. Hul twee kinders, Yolande (5) en Benjamin (3), was in 'n bakkie wat saam met die groep gery het.
Ronel Slabbert, Bennie se skoonma, het aan Maroela Media gesê Bennie was 'n baie ervare ryer, wat 'n passie vir vierwielmotorfietse gehad het. Hy en twee ander ervare ryers het Saterdag die voortou geneem, terwyl minder ervare ryers in 'n tweede groep agter hulle gery het en Jeneane in 'n derde groep heel agter.
"Hulle het kort voor die ongeluk onder bome stilgehou, bietjie bene gerek en iets geëet voordat hulle weer in die pad geval het. Ons weet nog steeds nie heeltemal wat gebeur het nie, maar iets moes fout gegaan het en Bennie het 'n ongeluk gemaak en so entjie by 'n soort afgrond afgeval," het Slabbert gesê.
"Niemand het die ongeluk sien gebeur nie en die groep het aanvanklik reg by die ongelukstoneel verby gery sonder om te weet. Dit is eers toe hulle by die hotel [in Steytlerville] aankom en Jeneane opgewonde vir Bennie wou vertel sy het die hele pad mooi op haar eie gery, dat sy besef het hy is nie daar nie."
Lede van die groep het teruggery om Bennie te soek en het hom dood op die toneel aangetref. Volgens Ronel sal 'n nadoodse ondersoek gedoen word om die oorsaak van sy dood te bepaal, maar hulle vermoed Bennie het moontlik met die val sy nek gebreek.
"Jeneane is heeltemal verwese. Sy huil baie en vra hoekom dit moes gebeur," het Ronel gesê. "Hul kinders is nog te klein om regtig te verstaan hul pa is weg. Ons het vir hulle verduidelik hulle pappa is na Liewe Jesus toe waar hy hom weer heeltemal gesond sal maak en gisteraand het Yolande gevra wanneer gaan Liewe Jesus nou weer haar pappa terugstuur. Toe die voordeurklokkie in 'n stadium lui, het Benjamin opgewonde gesê, 'hier is my pa nou!' Hulle verstaan nie dat hulle pa weg is nie."
Ronel het Bennie beskryf as 'n gesinsman wat sy vrou en kinders op die hande gedra het. "Hy was 'n baie liefdevolle mens. Hy het sy stoute streke gehad, maar hy het so 'n mooi hart gehad en sy gesin was sy lewe. Hy was 'n sonskyn-mens wat 'n oop hand gehad het vir almal wat hy teëgekom het. Sy dood laat regtig 'n reuse leemte in die hele gemeenskap," het sy gesê.
Plakkers sny boer byna keelaf
Vrystaat-vrou gevonnis vir kind (3) se gifdood
My innige simpatie aan die gesin. Ek en my boetie was presies dieselfde ouderdom ( ek 5 en hy 3 ) toe my pa ook dood is. Familie en vriende het die dag by die dam spandeer en my pa het verdrink. Mamma, asb kry vir jou kinders sielkundige hulp. My boetie kan my pa nie onthou nie ( dit het al 22 jaar gelede gebeur ), maar ek onthou my pa en ek onthou die dag baie goed. Ek sit vandag met skeidings angs as volwassene en dis baie moeilik. Ek kan nie soos 'n "gewone" mens redeneer nie… Lees meer »
Rus in Vrede ons Liefste Bennie. Ons gaan jou mis, jy was voorwaar 'n wonderlike man, pappa broer en swaer. Jy was meer as net familie vir ons. Sonskyn mens. Sal jou glimlag altyd onthou en ons sal jou kinders als vertel van hulle wonderlike pappa. Ons familie is stukkend, maar ons klou vas aan al ons goeie en lekker tye herinneringe saam. Dit sal ons viraltyd koester. Rus sag by Jesus se voete tot ons weer ontmoet.
Dit breek my hart"' ai tog Ronel, my hele wese gaan uit na jou en jou kinders, dit was veronderstel om n heerlikke dag te wees, n uitstappie nie n tragedie….Ek wens ek kon die tyd vir jul twee kinders terug draai, want hoe kan hul verstaan hoekom Pappa nou so lank vat om gesond te word… daar wag nog n lang pad vir jul, en nog baie hartseer tye..en hoe dan nou, as hy dan nie weer terug kom.. Sterkte aan jul, mag God jul versterk en Dra elke dag… Jammer vir jul verlies
Ons word maar almal vir mekaar geleen. Mag julle vertroos word gee drukkies onbeskaamd wees net daar vir mekaar woorde soms onnodig.
Dis so hartseer! Sterkte aan Jeneane en haar twee kindertjies. Ek onthou toe my ouboet verongeluk het, was sy twee kinders onderskeidelik 6 en 10 jaar oud. So klein en hulle moet deur so 'n trauma gaan. Dis 'n baie lang steil pad wat voorlê, maar onthou jy loop dit nie alleen nie, God is heeltyd aan jou sy. Ons bid vir jul vir vertroosting.